በመደበኛነት መድኃኒት ለሚወስዱ ህሙማን  የመድኃኒት ስርጭት ተከናውኗል
አዲስ አበባ፡- በመደበኛነት መድኃኒት ለሚወስዱ ህሙማን ከሶስት እስከ ስድስት ወር የሚጠቀሙባቸው መድኃኒቶች ስርጭት መከናወኑን የፌዴራል መድኃኒት ፈንድ አቅርቦት ኤጀንሲ አስታወቀ፡፡
በኤጀንሲው የክምችትና ስርጭት ዘርፍ ምክትል ዳይሬክተርና የአቅርቦት ሰንሰለት ከፍተኛ አማካሪ አቶ ዱፌራ ንግሳ በተለይ ለአዲስ ዘመን ጋዜጣ እንደገለፁት፤ የኮሮና ወረርሽኝ ከተከሰተ በኋላ ከውጭ የሚገቡ መድኃኒቶች እየቀነሱ ናቸው፡፡ በዚህም በመደበኛነት መድኃኒት የሚወስዱ ታማሚዎች የመድኃኒት እጥረት እንዳያጋጥማቸው እየተሰራ ነው፡፡ ከኮሮና በፊት ለወር የሚያስፈልጋቸው መድኃኒት ይሰራጭ የነበረ ሲሆን፤ አሁን ግን ከሶስት እስከ ስድስት ወር ሊጠቀሙት
 የሚችሉት መድኃኒት እየተሰጠ ይገኛል፡፡ሁሉንም መድኃኒት እኩል የማሰራጨት ስራ እየተካሄደ ነው፡፡ 
ለሶስት ወርና ስድስት ወር የሚበቁ መድኃኒቶች ለቅርንጫፎች መላካቸውን አቶ ዱፌራ ጠቅሰው፤ ኤጀንሲው ለቅርንጫፍ መድኃኒት የሚያቀርበው የሰውን ብዛት ባማከለ መንገድ መሆኑን ተናግረዋል፡፡ መድኃኒቱ ከአንድ ወር በፊት ለቅርንጫፎች መሰራጨቱን ተናግረው፤ ቅርንጫፎችም ለጤና ጣቢያ እንደሚያሰራጩ አስታውቀዋል፡፡
እንደ አቶ ዱፌራ አባባል፤ የኮሮና ወረርሽኝ ከተከሰተ በኋላ እንደ አገርም እንደ ሴክተርም ቅድሚያ የተሰራው መድኃኒት በመደበኛነት የሚወስዱ ሰዎች የስነ ልቦና ጫና እንዳይፈጠርባቸው መመሪያ ማዘጋጀት ነው፡፡ መመሪያው ወሳኝ የሚባሉ የህክምና አገልግሎቶች እንዳይቋረጡ የሚያስችል ነው፡፡ የመጀመሪያው የመድኃኒት አቅርቦት
 ሰንሰለት እንዳይቋረጥ ያስችላል፤ ከአገልግሎት አሰጣጥ ጋር ያሉትን ችግሮች ለመፍታትም ኮሚቴ ተዋቅሯል፡፡ 
በመመሪያው የመጀመሪያው ፕሮግራም የእናቶች፣ የሕፃናትና የጨቅላ ህፃናት መደበኛ ህክምና ነው፤ሌላው ደግሞ የተላላፊ በሽታዎች ማለትም ኤች አይ ቪ፣ ቲቢ፣ ስጋ ደዌና ወባ የሚያካትት ሲሆን ፤ ሶስተኛው ተላላፊ ያልሆኑ ካንሰር፣ ስኳር፣ ደም ግፊት የመድኃኒት አቅርቦት ላይ ትኩረት ያደርጋል፡፡ 
ኤጀንሲው ከቅርንጫፍ ቢሮዎቹ ጋር በመነጋገር አቅርቦቱ እንዳይቋረጥ የሚያስችል ስራ እያከናወነ መሆኑን ተናግረው፤ መደበኛና የጤና ፕሮግራም የሚባሉትን መድኃኒቶች የማቅረብ ስራው እየተከናወነ እንደሚገኝ አመልክተዋል፡፡የአቅርቦቱን ሁኔታ የሚከታተል ቡድን በየሳምንቱ በመሰብሰብ ክምችቱ ምን ደረጃ ላይ እንደሚገኝ እንደሚገመግም አስረድተዋል፡፡
አዲስ ዘመን ግንቦት 18/2012
መርድ ክፍሉ